Къуэжей Iумэтджэрий Дыгъэлы и къуэр
Къэбэрдей-Балъкъэрым хэщIыныгъэшхуэ игъуэтащ — и ныбжьыр илъэс 79-м иту фокIадэм и 18-м дунейм ехыжащ лэжьыгъэ IэнатIэм и къызэгъэпэщакIуэ цIэрыIуэ, Урысей Федерацэм ерыскъы промышленностымкIэ щIыхь зиIэ и лэжьакIуэ Къуэжей Iумэтджэрий Дыгъэлы и къуэр.
Ар Тэрч районым щыщ Курп Ищхъэрэ къуажэм 1935 гъэм къыщалъхуащ. Къуажэ школым ебланэ классыр къыщиуха нэужь абы еджэным щыпищащ Налшык дэт интернат школым. ИужькIэ Саратов щыIэ экономикэ институтыр фIы дыдэу къиухри, Налшык и ерыскъы комбинатым экономисту лэжьэн щыщIидзащ. АдэкIэ КъБАССР-м и Къэрал план комитетым и экономист нэхъыжьу щытащ.
Лэжьыгъэм хуэерыщ икIи щIэныгъэ зыбгъэдэлъ IэщIагъэлIым гу къылъатэри, ар ВЛКСМ-м и обкомым къызэгъэпэщыныгъэмкIэ и къудамэм и унафэщIу ягъэуващ. Мы IэнатIэм абы лэжьыгъэм и къызэгъэпэщыкIэм щыгъуазэ зыщищIащ, фIыкIэ зыкъыщигъэлъэгъуащ икIи а псоми папщIэ «Комсомолым жыджэру зэрыщылажьэм папщIэ» ВЛКСМ-м и ЦК-м и дамыгъэр къратащ.
1965 гъэм Къуэжей Iумэтджэрий КПСС-м и обкомым промышленность псынщIэмрэ ерыскъы промышленностымкIэ и къудамэм и инструктору ягъэуващ, зы илъэс дэкIри Парт школ нэхъыщхьэм еджакIуэ ягъэкIуащ. Ар фIы дыдэу къиухыу къигъэзэжа нэужь, игъуэта щIэныгъэр нэсу къигъэсэбэпу аргуэру илъэситхукIэ щылэжьащ зыпэрыкIауэ щыта IэнатIэм.
1973 гъэм Къуэжей Iумэтджэрий республикэм и предприятэ — нэхъыжь дыдэм — Налшык лы-джэдкъаз комбинатым — и унафэщIу ягъэуващ икIи пенсэм кIуэху а IэнатIэм пэрытащ. Къуэжей Iумэтджэрий унафэщIу щыщыта зэманым предприятэм нэрылъагъуу зиужьащ, абы лыуэ игъэхьэзырымрэ къыщIигъэкI продукцэм и лIэужьыгъуэхэмрэ хэхъуащ, апхуэдэу комбинатым къыщагъэсэбэп технологиер ирагъэфIэкIуащ, техникэр къагъэщIэрэщIэжащ. А зэманым комбинатым лы тонн мин 200-м нэблагъэ ищэу щытащ. А псоми къадэкIуэу лэжьакIуэхэм я Iуэхури хъарзынэу дэкIырт: абыхэм папщIэ псэупIэ унэхэр, общежитхэр ящIырт, санаторэхэм, курортхэм зэрыкIуэну путевкэхэр хухахырт, сабий садхэр ирикъуу яIэт.
Къуэжьей Iумэтджэрий иригъэкIуэкIа лэжьыгъэм хэкум пщIэшхуэ къыхуищIащ. Абы КъБАССР-м и Совет Нэхъыщхьэм и Президиумым и ЩIыхь тхылъыр, КъБР-м и ЩIыхь тхылъыр къратащ, «Урысей Федерацэм и ерыскъы промышленностым щIыхь зиIэ и лэжьакIуэ» цIэ лъапIэр къыфIащащ. Къуэжей Iумэтджэрий мызэ-мытIэу парт, къэрал орган зэмылIэужьыгъуэхэм хахащ. КПСС-м и обкомым хэтащ, ЦIыхубэ депутатхэм я Налшык къалэ советым и депутату щытащ.
Iумэтджэрий цIыху къабзэт, щабэт. Абы дэтхэнэри фIыуэ илъагъурт, нэхъыжьхэм пщIэ яхуищIырт, и благъэхэмрэ ныбжьэгъухэмрэ я гуауэри я гуапэри зыхищIыкIырт, и къуитIым я дежкIэ зыхуэбгъэдэн щымыIэ адэт.
Ди ныбжьэгъу нэхъыжь Къуэжей Iумэтджэрий Дыгъэлы и къуэр дэ зэи дигу ихункъым.
КъБР-м Мэкъумэш хозяйствэмкIэ и министерствэ.
